b'\n_START_ARTICLE_\nUbaidsko obdobje\n_START_SECTION_\nZgodovina raziskav\n_START_PARAGRAPH_\nIzraz ubaidsko obdobje so skovali na konferenci v Bagdadu leta 1930, na kateri so opredelili tudi d\xc5\xbeemdet nasrsko in uru\xc5\xa1ko obdobje.\n_START_SECTION_\nZna\xc4\x8dilnosti\n_START_PARAGRAPH_\nZa ubaidsko kulturo so zna\xc4\x8dilna va\xc5\xa1ka naselja z zna\xc4\x8dilnimi pravokotnimi hi\xc5\xa1ami iz opeke iz blata z ve\xc4\x8d prostori in gradnja prvih templjev. Nastala so prva ve\xc4\x8dja naselja s povr\xc5\xa1ino ve\xc4\x8d kot deset hektarjev, obdana z vasmi, manj\xc5\xa1imi od enega hektarja. Posoda je bila izdelana iz rumeno rjave ali zelenkasto obarvane keramike, okra\xc5\xa1ene z geometrijskimi vzorci v rjavi ali \xc4\x8drni barvi. Na jugu je bilo orodje, pogosto tudi srpi, izdelano iz trde \xc5\xbegane gline. Na severu so zanj uporabljali kamen in v\xc4\x8dasih kovino._NEWLINE_V ubaidskem obdobju (5000 \xe2\x80\x93 4000 pr. n. \xc5\xa1t.) se je za\xc4\x8del proces urbanizacije in udoma\xc4\x8devanja \xc5\xbeivali, ki je segal na sever do Male Azije in gorovja Zagros.\n_START_SECTION_\nDru\xc5\xbeba\n_START_PARAGRAPH_\n\xc5\xa0tudije, ki temeljijo na analizi grobnih pridatkov, ka\xc5\xbeejo, da se je v ubaidskem obdobju enakopravnost zmanj\xc5\xa1ala in dru\xc5\xbeba se je vedno bolj razslojevala. Bogucki razslojevanje povezuje z zmanj\xc5\xa1anjem dru\xc5\xbebene mobilnosti, Morton Fried in Elman Service pa trdita, da je bilo posledica nastanka elitnega razreda dednih plemenskih poglavarjev ter upravnikov templjev in skladi\xc5\xa1\xc4\x8d \xc5\xbeita, ki so bili odgovorni za posredovanje v sporih znotraj skupine in vzdr\xc5\xbeevanje dru\xc5\xbebenega reda. Zdi se, da razli\xc4\x8dne kolektivne metode za re\xc5\xa1evanje sporov, katere Thorkild Jacobsen imenuje primitivna demokracija, za potrebe lokalnih skupnosti niso ve\xc4\x8d zadostovale._NEWLINE_Ubaidska kultura, ki je nastala na jugu Mezopotamije, ka\xc5\xbee jasne povezave z zgodnej\xc5\xa1imi kulturami iz srednje Mezopotamije. Pojava ubaidskega ljudstva se je v\xc4\x8dasih povezovala s tako imenovanim sumerskim problemom, povezanim z izvorom sumerske civilizacije. Ne glede na etni\xc4\x8dni izvor te skupine, se je v tej kulturi prvi\xc4\x8d pojavila jasna tristranska socialna delitev na kmete, ki so bili odvisni od svojega pridelka in \xc5\xbeivine, nomadske pastirje, ki so bili odvisno od svojih \xc4\x8dred, ter lovce in ribi\xc4\x8de z arabskega primorja, ki so bili odvisni od ulova in \xc5\xbeiveli v ko\xc4\x8dah iz lo\xc4\x8dja._NEWLINE_V Kuvajtu so odkrili ostanke \xc4\x8dolnov, ki ka\xc5\xbeejo, da jadranje poznali \xc5\xbee v obdobju Ubaid 3.'